b'\n_START_ARTICLE_\nStarodub\n_START_PARAGRAPH_\nStarodub (ven. \xd0\xa1\xd1\x82\xd0\xb0\xd1\x80\xd0\xbe\xd0\xb4\xd1\x83\xcc\x81\xd0\xb1) on kaupunki Brjanskin alueella Ven\xc3\xa4j\xc3\xa4ll\xc3\xa4. Se sijaitsee Babinets-joen varrella 169 kilometri\xc3\xa4 Brjanskista lounaaseen. Kaupunki muodostaa oman kaupunkipiirikunnan (19\xc2\xa0010 as. vuonna 2010), mutta on lis\xc3\xa4ksi ymp\xc3\xa4r\xc3\xb6iv\xc3\xa4n 21\xc2\xa0404 asukkaan Starodubin piirin hallinnollinen keskus, vaikkei aluehallinnollisesti kuulu j\xc3\xa4lkimm\xc3\xa4iseen. Siell\xc3\xa4 on Unet\xc5\xa1an ja Hutor-Mihailovskin v\xc3\xa4liselt\xc3\xa4 rautatielt\xc3\xa4 haarautuvan sivuradan p\xc3\xa4\xc3\xa4teasema._NEWLINE_T\xc5\xa1ernigovin ruhtinaskuntaan kuulunut Starodubin linnoitus mainitaan ensimm\xc3\xa4isen kerran vuonna 1080. Mongolivalloittajat h\xc3\xa4vittiv\xc3\xa4t Vablja-joen rannalla sijainneen kaupungin 1200-luvulla ja my\xc3\xb6hemmin se rakennettiin uudelleen nykyiseen paikkaan. 1300-luvulta l\xc3\xa4htien Starodub kuului Liettuaan ja sittemmin Puolaan. Vuodesta 1503 l\xc3\xa4htien se toimi Ven\xc3\xa4j\xc3\xa4n rajalinnoituksena, mutta joutui j\xc3\xa4lleen Puolalle vuonna 1648. Lopullisesti se liitettiin Ven\xc3\xa4j\xc3\xa4\xc3\xa4n vuonna 1686. Kaupunki oli huomattava Moskovan ja Ukrainan v\xc3\xa4lisen kaupan v\xc3\xa4litt\xc3\xa4j\xc3\xa4. Vuonna 1781 siit\xc3\xa4 tuli Novgorod-Severskin ja vuonna 1802 T\xc5\xa1ernigovin l\xc3\xa4\xc3\xa4niin kuuluneen kihlakunnan keskus. Vuosina 1917\xe2\x80\x931918 ja 1941\xe2\x80\x931943 kaupunki oli saksalaisten miehitt\xc3\xa4m\xc3\xa4._NEWLINE_Nyky\xc3\xa4\xc3\xa4n Starodubissa on s\xc3\xa4hk\xc3\xb6laitteita valmistava tehdas sek\xc3\xa4 elintarviketeollisuutta. Kaupungissa on runsaasti 1600\xe2\x80\x931800-lukujen rakennustaiteellisia muistomerkkej\xc3\xa4. Ukrainalaista barokkia edustaa vuonna 1677 rakennettu Kristuksen syntym\xc3\xa4n katedraali. Kaupungissa toimii kotiseutumuseo.'